ธกส.กังขาแห่จำนำข้าวนาปี
ปิดจำนำข้าวนาปี&#8194;2555/ 2556 ปริมาณข้าวเปลือกเข้าโครงการพุ่ง 14.2 ล้านตัน ธ.ก.ส.เข้มจ่ายเงินค่าข้าว
13 พ.ค. 2556

ปิดจำนำข้าวนาปี 2555/ 2556 ปริมาณข้าวเปลือกเข้าโครงการพุ่ง 14.2 ล้านตัน ธ.ก.ส.เข้มจ่ายเงินค่าข้าว 
นายบุญไทย แก้วขันตี รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า โครงการรับจำนำข้าวเปลือกนาปี ปีการผลิต 2555/2556 ที่สิ้นสุดโครงการไปแล้วพบว่ามีข้าวเปลือกเข้าโครงการ 14.21 ล้านตัน จากเป้าหมาย 15 ล้านตัน วงเงินที่ ธ.ก.ส. ต้องจ่ายตามใบประทวน 228,804 ล้านบาท 
“ธ.ก.ส.ได้จ่ายเงินให้เกษตรกรไปแล้ว 214,221 ล้านบาท สำหรับข้าวเปลือก 13.3 ล้านตัน ส่วนการจ่ายเงินที่เหลืออยู่ระหว่างการตรวจสอบ เพราะในจำนวนนี้เป็นเกษตรกรที่นำข้าวเปลือกเข้าโครงการเกินกว่า 5 แสนบาทต่อราย หรือเป็นกลุ่มที่มีผลผลิตปีนี้สูงกว่าปีที่แล้ว 20% ซึ่งต้องตรวจสอบว่ามีการนำข้าวมาสวมสิทธิหรือไม่” นายบุญไทย กล่าว
สำหรับการรับจำนำข้าวเปลือก ปีการผลิต 2555/2556 ครั้งที่ 2 หรือข้าวเปลือกนาปรังปี 2556 ที่มีระยะเวลารับจำนำตั้งแต่วันที่ 1 ก.พ.-15 ก.ย. 2556 ธ.ก.ส.จ่ายเงินให้เกษตรกรไปแล้ว 21,557 ล้านบาท ปริมาณข้าว 1.33 ล้านตัน ส่วนกรณีที่เกษตรกรบางรายที่นำข้าวเข้าโครงการแต่ยังไม่ได้เงิน เนื่องจากมีปัญหาเรื่องใบประทวนที่ออกก่อนวันที่ 1 ก.พ. 2556 
โครงการรับจำนำข้าวเปลือกของรัฐบาล 4 ฤดูกาลผลิต ณ วันที่ 7 พ.ค. พบว่ามีข้าวเปลือกเข้าโครงการ 37.29 ล้านตัน วงเงินที่จ่ายให้เกษตรกร 587,092 ล้านบาท ไม่รวมค่าบริหารจัดการ โดยที่ผ่านมากระทรวงพาณิชย์ส่งเงินคืนให้ ธ.ก.ส. เป็นเงิน 108,686 ล้านบาท โดยจำนวนนี้เป็นการขายข้าวในสต๊อกก่อนปี 2554 วงเงิน 21,620 ล้านบาท 
นายบุญไทย กล่าวว่า ส่วนการปิดบัญชีสรุปผลการดำเนินงานโครงการรับจำนำข้าวเปลือกนาปี 2554/2555และข้าวเปลือกนาปรังปี 2555 ของคณะอนุกรรมการฯ ที่มี น.ส.สุภา ปิยะจิตติ รองปลัดกระทรวงการคลัง เป็นประธาน ได้มีการสรุปตัวเลขเบื้องต้นแล้ว แต่เนื่องจากกรรมการเห็นว่ามีข้อมูลบางส่วนที่ต้องตรวจสอบซ้ำ จึงต้องรอผลประชุมครั้งหน้า